Man verkoop bottels ‘skoon lug’ aan rykesJohn Green van Brittanje. Foto: thelocal.ch John Green van Brittanje bedryf ŉ onderneming wat skoon lug aan rykes verkoop. Die onderneming, Mountain Air from Switzerland, belowe skoon lug aan mense wat in lande bly waar lugbesoedeling ŉ groot probleem is. “Hierdie is die beste geskenk vir mense wat reeds alles het” sê hy op die webwerf. Volgens John is sy teikenmark rykes in lande soos China, waar lugbesoedeling erger raak by die dag. Die lug word in Switserland gebottel en John sê hy klim so hoog as 3000 voet om dié lug te versamel. “Ons besoek ŉ plek naby Zermatt, bottel die lug, plak die etiket op en stuur dit na plekke regoor die wêreld,” vertel John. Selfs die koördinate van waar die lug “gebottel” is, word op die bottel se etiket gedruk, saam met ŉ sertifikaat wat egtheid belowe. Nou hoe gemaak wanneer jy die bottel het? Die bottel moet eers in die yskas gesit word, want dit is blykbaar die beste manier om jou skoon lug te geniet as dit koud is. Dan moet jy jou bottel oopmaak en diep asemhaal. En siedaar! John belowe 25 persent van alle wins aan ŉ niewinsgewende organisasie in Afrika, maar het blykbaar nog nie vreeslik baie bestellings ontvang nie.